b'\n_START_ARTICLE_\nVokietijos Ryt\xc5\xb3 Afrika\n_START_SECTION_\nRaida\n_START_PARAGRAPH_\nPrielaidos susiformuoti Vokietijos kolinijai Ryt\xc5\xb3 Afrikoje susidar\xc4\x97 kuomet avanti\xc5\xabristas keliautojas Karl Peters 1885\xc2\xa0m. sudar\xc4\x97 kelet\xc4\x85 sutar\xc4\x8di\xc5\xb3 su gen\xc4\x8di\xc5\xb3 vadais Afrikos \xc5\xbeemyne anapus Zanzibaro s\xc4\x85siaurio. Vokie\xc4\x8diai aktyviai prad\xc4\x97jo pakrant\xc4\x97s tyrin\xc4\x97jim\xc4\x85 nuo Rufid\xc5\xbeio pietuose iki Vitu \xc5\xa1iaur\xc4\x97je. Kadangi Zanzibaro sultonas prie\xc5\xa1taravo \xc5\xa1iems veiksmams Svahili\xc5\xb3 krante, pirmasis Vokietijos kancleris Bismarkas pasiunt\xc4\x97 5 karo laivus. Vokietijai atitek\xc4\x99 svarbiausi pakrant\xc4\x97s miestai buvo Kilva, Bagamojas ir Dar es Salamas._NEWLINE_Naudodamasi Zanzibaro suformuotais karavan\xc5\xb3 keliais, Vokietija spar\xc4\x8diai pl\xc4\x97t\xc4\x97 savo \xc4\xaftak\xc4\x85 gilyn \xc4\xaf \xc5\xbeemyn\xc4\x85. 1890\xc2\xa0m. Heligolando-Zanzibaro sutartimi vokie\xc4\x8diai pasidalino su britais sultonato kontroliuotas pakrantes pusiau, taip pat tiesia linija nustat\xc4\x97 tarpusavio sien\xc4\x85 \xc5\xbeemyne. Pietin\xc4\x97 kolonijos siena su Portugalijos Ryt\xc5\xb3 Afrika nusistov\xc4\x97jo ties Rufid\xc5\xbeio upe, o vakarin\xc4\x97 linija su Belgijos Kongu liko neai\xc5\xa1ki. Ta\xc4\x8diau de facto Vokietija kontroliavo teritorijas iki pat Tanganikos e\xc5\xbeero._NEWLINE_Vokie\xc4\x8diai prad\xc4\x97jo ekonomin\xc4\xaf kra\xc5\xa1to vystym\xc4\x85. \xc5\xbdem\xc4\x97s buvo i\xc5\xa1naudojamos komercinei \xc5\xbeemdirbystei. Svarbiausiomis kult\xc5\xabromis tapo sizalis, kava, kau\xc4\x8diukas ir medviln\xc4\x97. Vokie\xc4\x8diai steig\xc4\x97 naujus miestus, prad\xc4\x97ti tiesti gele\xc5\xbeinkeliai \xc4\xaf kra\xc5\xa1to gilum\xc4\x85. Kolonijos sostin\xc4\x97 Dar es Salamas i\xc5\xa1augo ir tapo vienu gra\xc5\xbeiausi\xc5\xb3 U\xc5\xbesachario Afrikos miest\xc5\xb3. 1894\xc2\xa0m. atradus aukso gyslas netoli Viktorijos e\xc5\xbeero, prad\xc4\x97ta kalnakasyba. Nepaisant vis\xc5\xb3 pastang\xc5\xb3, kolonija nebuvo pelninga ir reikalavo nuolatini\xc5\xb3 subsidij\xc5\xb3 i\xc5\xa1 Berlyno._NEWLINE_Did\xc5\xbeioji dalis teritorijos administravimo, ypa\xc4\x8d Did\xc5\xbei\xc5\xb3j\xc5\xb3 e\xc5\xbeer\xc5\xb3 regione, buvo atliekama per vietos etnini\xc5\xb3 grupi\xc5\xb3 diduomen\xc4\x99, kuri tur\xc4\x97jo savo dinastijas ir t\xc4\x99s\xc4\x97 gerokai senesnes tradicijas. \xc5\xa0ios nedidel\xc4\x97s karalyst\xc4\x97s mok\xc4\x97jo duokl\xc4\x99 Vokietijai. D\xc4\x97l Vokietijos ekonomin\xc4\x97s ir kult\xc5\xabrin\xc4\x97s politikos kolonijoje ne kart\xc4\x85 kilo sukilimai. Did\xc5\xbeiausi j\xc5\xb3 buvo hehi\xc5\xb3 etnin\xc4\x97s grup\xc4\x97s sukilimas 1891\xe2\x80\x931894, vadovaujamas karaliaus Mkvava, ir Mad\xc5\xbeimad\xc5\xbei sukilimas 1905\xc2\xa0m., kil\xc4\x99s pakrant\xc4\x97je._NEWLINE_1914\xc2\xa0m. Vokietijai prad\xc4\x97jus kar\xc4\x85 Europoje, jis vyko ir Ryt\xc5\xb3 Afrikoje, tarp Vokietijos Ryt\xc5\xb3 Afrikos ir Brit\xc5\xb3 Ryt\xc5\xb3 Afrikos (dab. Kenija). Vokie\xc4\x8di\xc5\xb3 kariuomen\xc4\x97 ne tik susid\xc5\xabr\xc4\x97 su tris kartus didesne Brit\xc5\xb3 kariuomene \xc5\xa1iaur\xc4\x97je, bet taip pat patyr\xc4\x97 invazij\xc4\x85 i\xc5\xa1 vakar\xc5\xb3, t. y. i\xc5\xa1 Belgijos Kongo. Belgai okupavo vakarin\xc4\x99 kolonijos dal\xc4\xaf. Nepaisant kai kuri\xc5\xb3 Vokietijos pergali\xc5\xb3, 1918\xc2\xa0m. generolas Paul Emil von Lettow-Vorbeck pasidav\xc4\x97. Kitais metais, po Vokietijos pralaim\xc4\x97jimo Europoje pasira\xc5\xa1ius Versalio sutart\xc4\xaf, kolonija buvo panaikinta. Jos vakarinis pakra\xc5\xa1tys per\xc4\x97jo Belgijai (suformuotas mandatas Ruanda-Burundis), o did\xc5\xbeioji dalis\xc2\xa0\xe2\x80\x93 Brit\xc5\xb3 imperijai (suformuotas Tanganikos mandatas).'